Navarra Suma talde parlamentarioari atxikiriko foru parlamentari Ángel Ansa Echegaray jaunak informazio-eskaera egin du (PES-00140), non honako informazio hau eskatzen baitzaio Nafarroako Gobernuari:

**2019-2023 legegintzaldirako programa akordioak, “Gazteria” izeneko atalean, 93. puntuan, honako hau dakar: “Azken hogeita lau hilabeteetatik gutxienez seitan Nafarroatik kanpo bizi izan diren gazteen itzulerarako plana abian jartzea”**

**1.- Noizko aurreikusten duzu hori abiaraztea?**

Bizikidetzazko eta berdintasunezko legegintzaldi berritzaile eta aurrerakoirako Programa Akordioaren 92. atalean:

92. Azken hogeita lau hilabeteetatik gutxienez sei Foru Komunitatetik kanpo eman dituzten gazteak itzuli ahal izateko plana.

Nafarroako Gobernuak, [**kanpoan bizi diren nafarrentzako**](https://gobiernoabierto.navarra.es/sites/default/files/estrategia_diaspora_definitiva_21marzo2019.pdf)**NEXT Estrategiaren** bidez, Foru Komunitatetik kanpo bizi diren pertsonekiko lotura indartu nahi du, itzul daitezen errazteko, lan sareak sortzeko, talentu ihesa ekiditeko eta Nafarroa mundu zabalean sustatzeko. Urtero estrategia garatzeko jarduketa planak onesten dira eta aurrekontua esleitzen zaie.

Esparru horretan, 2021ean, Herritarrekiko Harremanetako Departamentuak [**NEXT-RetorNA**](https://www.navarra.es/documents/48192/9861699/Iniciativa+NEXT-RetorNA_200821_.pdf/45afb706-e3e5-1266-edcf-cac096cd0a6c?t=1629792210310) ekimena aurkeztu zuen, eta gazteak horren onuradun izan daitezke. Helburua du kanpoan dauden nafarrak **beren borondatez itzultzeko jokaleku egokiak** sortzea, zenbait neurri tarteko: arreta hobetzea, izapideak erraztea, talentua erakartzen eta emigratutakoa itzularazten laguntzea, Administrazioari tresnak ematea, eta herritar horiek zerbitzu publikoak baldintza-berdintasunez eskuratu ahal ditzaten bermatzea.

Ekimenak emigratzailearen bidaiaren kontzeptua hartzen du abiapuntutzat, haren premiak aztertzeko eta jarduketak proposatzeko, lau ildo estrategikoren inguruan, zeinek zerikusia baitute Nafarroarekiko loturaren sustapenarekin, informazioarekin, aholkularitzarekin eta Administraziorako sarbidearekin, komunikazioarekin, eta enpleguarekin eta ekintzailetzarekin.

NEXT-RetorNa ekimenean, gainera, monitorizatu egin dira kanpoan bizi diren herritarren mesederako izan daitezkeen zenbait **zerbitzu eta neurri**, **lehendik ere bazirenak Nafarroako Gobernuko departamentuetan, hala nola ekintzailetzarako laguntza zerbitzuak,** [**EURES sarea**](http://www.navarra.es/home_es/Temas/Empleo+y+Economia/Empleo/Empleo/Trabajar+en+Europa/)**, lan autonomorako dirulaguntzak, edo gazteen eta laneratzeko zailtasunak dituzten beste kolektibo batzuen kontratazio mugagabea sustatzeko enpresei eskaintzen zaizkien laguntzak**; berritasun gisa, laguntza horien 2021eko deialdian emigratzaileak ere onuradun izan daitezke.  NEXT-RetorNa ekimenean badira beste zerbitzu batzuk Herritarrekiko Harremanetako Departamentuak modu zentralizatuan ematen dituenak, Kanpo Ekintzarako Zuzendaritza Nagusiaren bitartez, hala nola kanpoan bizi diren herritarren arretarako leihatila bakarra, [www.next.navarra.es](http://www.next.navarra.es/) komunikazio plataforma eta haren sare sozialen ekosistema, NEXT datu-basea, zeinak erakusten baitu zenbateraino nahi duten itzuli kanpoan bizi diren herritarrek, [NEXT-RetorNA enpresen sarea](https://next.navarra.es/es/empleo-en-empresas-next), edota itzulerako pasaportea deritzona, hots, emigratzaileei itzulerako gastuak ordaintzeko ematen zaizkien laguntzak.

Aurten, 2022an, beste neurri batzuen artean, **lege aholkularitzako zerbitzua** jarri da martxan, itzulerari buruzko zalantzak argitzeko kanpoan bizi eta Foru Komunitatera itzultzea erabakitzen duen nafarrei. Atzerritik itzultzea kudeatzeko prozesuetan azaldu ohi diren gorabeherei buruzko aholkuak ematen ditu: lan bizitzaren aitorpena, kotizazioen lekualdaketa, kontsulatuetako izapideak, itzulitako emigratzaileentzako sorospenak, Gizarte Segurantzarekiko beste tramite batzuk, enpresen deslokalizazioa abiaburuko herrialdean eta lokalizazioa Nafarroan, osasun laguntza, telelana, eskolatzea, etxebizitza, nazionalitatea, bizileku baimenak eta fiskalitatea, besteak beste. Zerbitzuari kontsulta egin ahal zaio posta elektronikoz, telefonoz, bideokonferentziaz (edo beste edozein bide telematikoz) eta aurrez aurre **Kanpo Ekintzarako Zuzendaritza Nagusiaren bulegoetan**.

[**https://www.navarra.es/eu/-/herritarrekiko-harremanetako-departamentuak-atzerriko-nafarren-itzulerari-buruzko-lege-aholkularitza-eskainiko-duy-navarras-en-el-exterior?pageBackId=363032&back=true**](https://www.navarra.es/eu/-/herritarrekiko-harremanetako-departamentuak-atzerriko-nafarren-itzulerari-buruzko-lege-aholkularitza-eskainiko-duy-navarras-en-el-exterior?pageBackId=363032&back=true)

Aurten, halaber, Herritarrekiko Harremanetako Departamentuak [laguntzen deialdi bat](https://www.navarra.es/eu/tramiteak/on/-/line/nafarroatik-atzerrira-joandakoak-eta-haien-ahaideak-nafarroara-itzultzeko-laguntzak?back=true&pageBackId=5722676) onetsi du, 20.000 eurokoa, emigratzaile nafarren eta haien senideen itzulera errazteko; gazteak ere onuradun izan daitezke:

[**https://www.navarra.es/eu/-/kanpo-ekintzak-nafarroako-etorkinen-eta-haien-familien-itzulera-bultzatzeko-2022ko-laguntzen-deialdia-egin-du?pageBackId=363032&back=true**](https://www.navarra.es/eu/-/kanpo-ekintzak-nafarroako-etorkinen-eta-haien-familien-itzulera-bultzatzeko-2022ko-laguntzen-deialdia-egin-du?pageBackId=363032&back=true)

Kanpo Ekintzarekin batera, Nafar Lansare – Nafarroako Enplegu Zerbitzuak enplegu-eskatzaile gisa inskribatzeko online zerbitzua eskaintzen die **atzerrian bizi diren eta itzuli nahi duten emigratzaile nafarrei**.

[**https://www.navarra.es/eu/-/kanpo-ekintzak-enplegu-eskatzaile-gisa-izena-emateko-online-zerbitzua-eskaintzen-die-atzerrian-bizi-direnei?pageBackId=363032&back=true**](https://www.navarra.es/eu/-/kanpo-ekintzak-enplegu-eskatzaile-gisa-izena-emateko-online-zerbitzua-eskaintzen-die-atzerrian-bizi-direnei?pageBackId=363032&back=true)

Jarduketa eta ekimen horiek berme-ingurunea osatzen dute eta itzuli nahi duten emigratzaileen Nafarroarekiko lotura sustatzen dute.

Hori guztia jakinarazten dut, Nafarroako Parlamentuko Erregelamenduaren 194. artikuluan xedatutakoa betez.

Iruñean, 2022ko maiatzaren 23an

Lehendakaritzako, Berdintasuneko, Funtzio Publikoko eta Barneko kontseilaria: Javier Remírez Apesteguía